
Αντιφασιστικός Σεπτέμβρης 2026 (14 έως 18 Σεπτεμβρίου)

Παρασκευή 18 Σεπτεμβρίου 2026 (17:30): Αντιφασιστική συγκέντρωση στο Μνημείο του Παύλου Φύσσα (Π. Φύσσα 60, Κερατσίνι/Αμφιάλη)

13 χρόνια μετά τη δολοφονία του Παύλου Φύσσα (Killah P) από τα νεοναζιστικά τάγματα εφόδου της Χρυσής Αυγής και την επικείμενη αποφυλάκιση του Ηλία Κασιδιάρη, καλούμε στις εκδηλώσεις του αντιφασιστικού τριήμερου στα «Λιπάσματα της Δραπετσώνας» από τις 14 ως τις 17/9 αλλά και στη μεγάλη αντιφασιστική πορεία της 18ης Σεπτέμβρη στο Κερατσίνι.

Ο φασισμός, ως το μακρύ χέρι του συστήματος, επισφραγίζει μια πολιτική που το ίδιο το κράτος έχει χαράξει. 13 χρόνια μετά τίποτα δεν έχει κριθεί. Ο νεοναζί ιθύνοντας της ΧΑ, Ηλίας Κασιδιάρης είναι και πάλι ελεύθερος, ετοιμάζοντας εδώ και καιρό την εκ νέου εμφάνιση του στην πολιτική, με άλλο κόμμα και άλλο σχήμα, αλλά σίγουρα με την ίδια αντίληψη που καλύπτει τις δολοφονικές ευθύνες του κεφαλαίου για τη χειροτέρευση των όρων ζωής μας, δείχνοντας ως υπεύθυνους τους μετανάστες, τους πρόσφυγες, τους κολασμένους ανεξαρτήτως φυλής, θρησκείας και καταγωγής τούτου του κόσμου. Την ίδια στιγμή, ορισμένες φωνές εντός του Δημοτικού Συμβουλίου της Αθήνας καλούν σε «απελευθέρωση του Άγιου Παντελεήμονα από τους μετανάστες» προλειαίνοντας το κλίμα για νέα φασιστικά πογκρόμ. Κι όλα αυτά, όσο οι ηθικοί αυτουργοί του ναυαγίου της Πύλου, των κλειστών κέντρων μεταναστών και της διογκούμενης φτωχοποίησης όλων των εργαζόμενων απλών ανθρώπων συντάσσονται, άλλοτε ευθέως κι άλλοτε έμμεσα, με το βαθιά συστημικό ρεύμα της ευρωπαϊκής ακροδεξιάς που όλο και μεγαλώνει (Γερμανία: AfD, Ισπανία: Vox, Γαλλία: Front National, Μ. Βρετανία: Reform UK και Ιταλία: κυβέρνηση Meloni).

Η φασιστική ιδεολογία και τα κόμματα της,  επιδιώκουν να τα βάλουμε οι φτωχοί με τους φτωχούς για να κρυφτούν οι πραγματικοί ένοχοι για την καταβύθιση της ζωής μας, οι χορτάτοι αυτού του κόσμου και τα επιτελεία τους, κυβέρνηση, κράτος, κεφάλαιο, ΕΕ.

Οι εκπαιδευτικοί και τα σωματεία μας με κινητοποιήσεις, συναυλίες, θεατρικά δρώμενα, εικαστικές παρεμβάσεις, εκδηλώσεις, έχουμε συμβάλλει στον αντιφασιστικό αγώνα και θα συνεχίσουμε! Τώρα είναι η ώρα μαζί με τον αγώνα μας για ζωή με αξιοπρέπεια, για τα μορφωτικά δικαιώματα των μαθητών/τριών μας, να δυναμώσει η συζήτηση μέσα και έξω από την τάξη για το ρόλο του φασισμού, για τους ηρωικούς αγώνες που έχει δώσει στο απώτερο και πρόσφατο παρελθόν ο λαός μας απέναντί του και απέναντι στο σύστημα που τον γεννά. Διδάσκουμε στους μαθητές μας αξίες όπως συλλογικός αγώνας, αλληλεγγύη, ειρήνη, να μην επιτρέψουμε τη διαστρέβλωση της ιστορίας, να αναδείξουμε τις πραγματικές  αιτίες που γεννούν τον φασισμό και που δεν είναι άλλες από το ίδιο το εκμεταλλευτικό σύστημα που ζούμε.

Απέναντι στα σκοτάδια του «παλιού που ντύνεται νέο», στους φασίστες/νεοναζί και τη μισάνθρωπη ιδεολογία τους, δηλώνουμε απερίφραστα και δυναμικά!

ΚΑΙ ΤΩΡΑ ΚΑΙ ΠΑΝΤΑ ΚΑΙ ΟΠΩΣ ΤΟ ’40, 

ΤΗ ΦΤΩΧΕΙΑ ΚΑΙ ΤΟ ΦΑΣΙΣΜΟ ΘΑ ΠΟΛΕΜΑΜΕ ΠΑΝΤΑ!

